Politiet ber folk respektere helligdagsfreden – over 20 klager torsdag

Høy musikk og støy fra sirkelsag, vinkelsliper og gressklipper har forstyrret helligdagsfreden for mange.

Støy fra gressklipper, vinkelsliper og sirkelsag har forstyrret helligdagsfreden for mange i Oslo torsdag. Politiet har rykket ut og bedt «bråkmakerne» om å dempe seg. Bendiksby, Terje

25. mai 2017 19:06 Sist oppdatert 26. mai 2017

Oslopolitiet har fått langt over 20 klager over støyende aktiviteter på Kristi himmelfartsdag.

– Ta hensyn til din nabo, oppfordrer politiet.

Oslopolitiets operasjonssentral hadde hele torsdag en jevn strøm av klager fra folk forstyrres av unødig støy på helligdagen.

Støy og bråk

– Det har vært snakk om støy fra gressklipper, bruk av traktor, vinkelslipere, generelt høy musikk, oppussing- og bygningsarbeid. Det siste nå er oppussing med bruk av sirkelsag, sier operasjonsleder Tore Solberg til Aftenposten ved 17-tiden.

Det klare forbudet mot støy på søndager og andre helligdager fremgår tydelig i Lov om helligdager og helligdagsfred:

«På helligdag fra kl. 00 til kl. 24 samt påske-, pinse- og julaften etter kl. 16 skal det være helligdagsfred som ingen noe sted må forstyrre med utilbørlig larm.»

– Jeg skjønner godt at folk klager. Det er en helligdag med klare regler for at det skal være fred og ro. Folk skal slippe å bli plaget med unødig støy. Ta hensyn til naboen og ikke driv med støyende eller sjenerende arbeid, oppfordrer operasjonsleder Tore Solberg.

Når støyen er graverende, og politiet har kapasitet, reiser en politipatrulje til stedet og snakker til dem som forårsaker støyen.

– Vi ber dem da dempe seg, og de fleste gjør det, sier operasjonslederen.

Måtte stoppe studentfest

Like før klokken 23.30 torsdag kveld måtte politiet stoppe en studentfest i Gunnar Schjeldrups vei, som ligger på Storo/i Nydalen. Mange naboer hadde klaget på skriking og urinering ned fra balkongen.

På Twitter skrev politiet at festen hadde gått over styr, og at det trolig var 150 gjester tilstede.

– Vi er på stedet med flere patruljer nå. Dette er ikke oppskrift på hvordan ha det moro i lystige lag, meldte politiet.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding